લગભગ છ-એક માસ પછી તે બગલમાં ફાઈલ મારીને પુનઃપધાર્યો. આ દરમિયાન મેં પણ લગભગ અખબારોમાં તેના અનેક લખાણો વાંચ્યાં હતાં ને મનોમન ગૌરવ અનુભવ્યું હતું. હવે તો તેણે માનવેતર એવું ‘ગમાર’ તખલ્લુસ પણ ધારણ કરી લીધું હતું. તેની સાથે અમાર ગામના નામને પણ સારી એવી પ્રસિદ્ધિ પ્રાપ્ત થઈ ચૂકી હતી. મારા આવકાર પછી બાજુની ખુરશી પર તે બેઠો. પછી તેણે ફાઈલ ખોલી પોતાના પ્રસિદ્ધ થયેલ લખાણોના કટીંગ્ઝ ઉત્સાહપૂર્વક રજૂ કર્યાં. મને પણ નહોતા સૂઝતા એવા અનેક વિષયો તેમાં કલાત્મક ઢબે નિરૂપાયેલા હતા. ફાઈલ પર નજર ફેરવી મેં પૂછ્યું :